1 Samuele 15 | Beibele Inthaneteng | Phetolelo ya Lefase le Lefsa
1 Samuele 15:1-35
15 Samuele a re go Saulo: “Ke nna yo Jehofa a ilego a nthoma go tlo go tlotša+ gore o be kgoši ya setšhaba sa gagwe sa Isiraele, bjale theetša mantšu a Jehofa.+
2 Se ke seo Jehofa wa madira+ a se boletšego: ‘Ke tla sekiša+ Baamaleke ka seo ba se dirilego Baisiraele ge ba be ba le tseleng ba rotoga ba etšwa Egipita.+
3 Sepela o yo bolaya Baamaleke+ o ba fediše+ gotee le dilo ka moka tšeo ba nago le tšona, o se ke wa ba šokela, o bolaye+ monna gotee le mosadi, ngwana gotee le lesea le le amušwago,+ poo gotee le nku le kamela gotee le pokolo.’”+
4 Saulo a kgoboketša setšhaba gomme a se bala a le kua Telaima,+ a hwetša e le batho ba dikete tše makgolopedi (200 000) bao ba sepelago ka maoto le banna ba dikete tše lesome (10 000) ba Juda.+
5 Saulo a fihla motseng wa Baamaleke a lalela moeding wa mafula.
6 Saulo a re go Bakeni:+ “Sepelang+ le theoge le tloge go Baamaleke gore ke se ke ka le fediša le bona. Lena le bontšhitše bana ba Isiraele+ ka moka botho nakong ya ge ba rotoga ba etšwa Egipita.”+ Ke moka Bakeni ba tloga go Baamaleke.
7 Ka morago, Saulo a bolaya Baamaleke+ go tloga Hafila+ go fihla Shuri,+ yeo e lebanego le Egipita.
8 A swara Agaga+ kgoši ya Baamaleke a sa phela, gomme batho ba bangwe ka moka a ba bolaya ka bogale bja tšhoša.+
9 Saulo le batho ba šokela Agaga le mehlape ya dihuswane le ya dikgomo tše di phetšego gabotse+ le tše di nonnego le dikgapa le tšohle tšeo di bego di phala tše dingwe gomme tšona ba se nyake go di fediša.+ Ge e le dithoto ka moka tšeo di bego di nyatšega e bile e le tša go lahlwa, ba ile ba di senya.
10 Lentšu la Jehofa la tlela Samuele la re:
11 “Ke itshola+ ge ke ile ka kgetha Saulo gore e be kgoši, ka gobane o tlogetše+ go ntatela gomme ga se a phetha mantšu a ka.”+ Seo sa tshwenya Samuele,+ a ba a lala a llela Jehofa bošego ka moka.+
12 Samuele a tsoga e sa le ka masa go yo gahlanetša Saulo. Eupša Samuele a begelwa gore: “Saulo o tlile Karamele+ a itlhomela segopotšo,+ ke moka a retologa a ya ka mošola a theogela Giligala.”
13 Samuele a ba a fihla go Saulo gomme Saulo a re go yena: “Anke Jehofa a go šegofatše.+ Ke phethile lentšu la Jehofa.”+
14 Samuele a re: “Go lla mo ke go kwago ditsebeng tša ka ga mehlape ya dihuswane le ya dikgomo ke ga eng?”+
15 Ke moka Saulo a re: “Ke dilo tše batho+ ba di tšerego go Baamaleke, ka gobane ba ile ba šokela mehlape ya dihuswane le ya dikgomo tše di phetšego gabotse, gore ba tle ba direle Jehofa Modimo wa gago sehlabelo ka tšona;+ eupša tšeo di šetšego re ile ra di senya.”
16 Samuele a re go Saulo: “Homola, ke go botše seo Jehofa a mpoditšego sona bošegong bja maabane.”+ Saulo a re go yena: “Mpotše!”
17 Samuele a re: “Na ga se nakong ya ge o be o ipona bonyenyane+ mo o ilego wa ba hlogo ya meloko ya Isiraele gomme Jehofa a go tlotša+ gore o be kgoši ya Isiraele?
18 Ka morago Jehofa a go roma a re: ‘Sepela, o yo fediša badiradibe,+ e lego Baamaleke, gomme o lwe le bona go fihlela o ba bolaya molokwana-rite.’+
19 Bjale go re’ng o se wa kwa lentšu la Jehofa eupša wa wela dithebola+ godimo gomme wa dira tše mpe mahlong a Jehofa?”+
20 Saulo yena a re go Samuele: “Eupša ke kwele+ lentšu la Jehofa ka ge ke tšwile lesolo leo Jehofa a bego a nthomile go lona gomme ka tla le Agaga+ kgoši ya Baamaleke, fela Baamaleke bona ka ba fediša.+
21 Batho+ bona ba ile ba tšea dinku le dikgomo ditheboleng, tšona tšeo di phetšego gabotse tšeo di bego di gafetšwe go senywa, gore ba direle Jehofa Modimo wa gago sehlabelo+ ka tšona kua Giligala.”+
22 Ge a re’alo Samuele a re: “Na Jehofa o kgahlwa kudu ke dibego tša go fišwa+ le dihlabelo go phala go kwa lentšu la Jehofa? Tseba gore go kwa+ go phala sehlabelo+ gomme go theetša go phala makhura+ a dikgapa;
23 ka gobane borabele+ bo swana le go dira sebe sa bonoge,+ ditiro tša go ikgodiša di swana le go diriša maleatlana le medingwana ya lapa.*+ Ka ge o ganne lentšu la Jehofa,+ le yena o tlo go tloša gore o se sa ba kgoši.”+
24 Saulo a re go Samuele: “Ke sentše;+ ke tshetše taelo ya Jehofa le mantšu a gago ka gobane ke be ke boifa batho+ gomme ka kwa lentšu la bona.
25 Bjale hle ntshwarele+ sebe sa ka o boele le nna morago, e le gore ke yo khunamela+ Jehofa.”
26 Samuele a re go Saulo: “Nka se boele le wena morago, ka gobane o ganne lentšu la Jehofa, gomme Jehofa o tlo go tloša gore o se sa hlwa o eba kgoši ya Isiraele.”+
27 Ge Samuele a retologa gore a sepele, Saulo a swara morumo wa seaparo sa Samuele sa go hloka matsogo gomme sa gagoga.+
28 Samuele a re go yena: “Jehofa lehono o gagotše+ bogoši bja Isiraele go wena, gomme o tla bo nea wa geno yo a go phalago.+
29 Le gona, Yo a Hlomphegago wa Isiraele+ a ka se bolele maaka,+ e bile a ka se itshole ka gobane yena ga se motho wa nama mo e lego gore a ka itshola.”+
30 Saulo a re: “Ke sentše. Hle nkgodiše+ pele ga banna ba bagolo ba setšhaba sa ka le pele ga Baisiraele gomme o boele le nna morago gore ke yo khunamela Jehofa Modimo wa gago.”+
31 Samuele a boela morago a na le Saulo, ke moka Saulo a khunamela Jehofa.
32 Ka morago ga moo Samuele a re: “Tlišang Agaga kgoši ya Baamaleke go nna.” Agaga a ya go yena a tšhogile, fela a ipotša gore: “Ruri ke tla efošwa lehung.”
33 Samuele a re: “Go etša ge tšhoša+ ya gago e lobišitše basadi bana, mmago+ le yena o tlo loba bana kudu go feta basadi ba bangwe.”+ Ka morago Samuele a ripaganya Agaga pele ga Jehofa kua Giligala.+
34 Samuele a swara tsela a ya Rama gomme Saulo a rotogela ntlong ya gagwe kua Gibea+ ya Saulo.
35 Samuele o ile a yo llela+ Saulo, gomme a se sa hlwa a bona Saulo gape go fihla letšatšing la go hwa ga gagwe. Jehofa yena o ile a itshola ka ge a ile a dira Saulo kgoši ya Isiraele.+
^ Phetolelo ya lentšu ka lentšu e re, “terafimi.”
1 Samuele 15
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D15%26wtlocale%3DSE%26srcid=share⊂ject=Bala Beibele Inthaneteng